Lukuaika noin 1 min

VTT:n tuoreessa tutkimuksessa selvitettiin, miten tehokkaasti nasta- ja kitkarenkaat karhentavat tietä ja kuluttavat lumi- ja jääpolanteita.

Tutkimuksen testit toteutettiin Nokian Renkaat Oyj:n Nokialla sijaitsevalla testiradalla. Kokonaistulosten perusteella pito oli varsin samansuuruista niillä kaistoilla, joilla nastarengasliikennettä oli sata, 75 tai 50 prosenttia. Pito oli kuitenkin selvästi alempi kaistoilla, joilla nastarengasliikennettä oli 25 tai nolla prosenttia.

"Tutkimuksen tulokset osoittivat, että pito on paras, kun vähintään puolet tiellä ajavista renkaista on nastarenkaita. Näin myös kitkarenkaiden käyttäjät hyötyvät nastarenkaiden karhentamasta tien pinnasta. Pienemmällä nastarengasosuudella pito vähenee merkittävästi. Nämä tulokset vahvistavat norjalaisten liikenneturvallisuustutkijoiden aikaisemmin saamia tuloksia", kertoo tutkija Mikko Malmivuo Innomikko Oy:stä Nokian Renkaat Oy:n lähettämässä tiedotteessa.

"Nastarenkaat kuluttavat jäätä, mutta kuten hiekoitushiekkakin, ne ovat samalla myös osaltaan vaikuttamassa ilmanlaadun heikkenemiseen. Liikenneturvallisuuden näkökulmasta nastarenkaat ovat kuitenkin paras vaihtoehto."

Tutkimuksen yhteenvedossa todetaan myös, että testiradan jarrutus- ja kiihdytyskohdissa nastarenkaiden karhennusvaikutus oli vähäisempää kuin tasaisen nopeuden alueilla. Jarrutus ja kiihdytys liukastavat polanteen pintaa niin voimakkaasti, että ne pyyhkivät varsin tehokkaasti nastojen karhennusvaikutuksen pois.

Urasyvyysmittausten mukaan lumi- ja jääpolanne kuluivat nopeammin kaistoilla, joilla oli suurempi nastarengasosuus.

Mikko Malmivuon ja Juha Luoman tekemä tutkimus on kokonaisuudessaan luettavissa pdf:nä VTT: nettisivulla.